text: Varde rammes af Vestas-fyringer
  12 januar 2012 kl. 08.39
  Produktionen af vindmølle-tårne i Varde ophører som et led i den storstilede spareplan, som Vestas netop har offentliggjort.
  Vestas forventer at afskedige 2.335 medarbejdere. De planlagte
  afskedigelser vil i stor udstrækning finde sted i Danmark og resten af Europa.
  
  Tårn-produktionen standses 
  I Varde standses tårn-produktionen og her vil der også ske afskedigelser i administrationen.
  Størstedelen af de mange afskedigelser i Vestas vil finde sted efter afslutning af forhandlingerne med relevante medarbejderrepræsentanter, og eventuelle planer om nedlukning af yderligere anlæg afgøres og gennemføres i løbet af 2012 afhængigt af udviklingen på de enkelte markeder, oplyser Vestas torsdag formiddag.
  Først efter Vestas pressemøde klokken 14 er der klarhed over, hvor stort omfanget af fyringer rammer Varde - men Vestas beskæftiger i dag omkring 350 personer i Varde.
  